दिनै कक्राझार जिल्लानि सिंङाव थानाय गसाइगाव महखुमानि एबा 29 नं सोनाब कक्राझार बिधान सभा बियाबनि सिंयाव थानाय तुलसिबिल आव बिफिएफ दोलोनि मोनसे गेदेरथार बिसायख’थि फोसावदिं मेल जानानै थांङो। बे मेलाव बिफिएफनि आफादगिरि हाग्रामा महिलारि आरो 29 नं सोनाब कक्राझार बियाबनि बिफिएफनि बिजाथि रबिराम नारजारि आरो एमसिएलए प्रखास बसुमातारि बिथांमोनजों लोगोसे गोबां बिफिएफनि दैदेनगिरि आरो रायजो राजाफोरा बाहागो लायो। बे हाबाफारियाव बाहागो लानानै बिथां हाग्रामा महिलारिया खौरां बिजोंनि गेजेरजों फोरमायोदि जेसेबां हायो फैसा गारदोंबोलाबो मनरनजन ब्रह्म आ 29 नं सोनाब कक्राझार बियाबनिफ्राय देरहासार जानो हाया। आरो बिथांनि सायाव मामला होनायखौ बिफिएफ आबो हगारनाय नंआ बिथांनि मामला होनाया सोलिबाय थागोन आरो सेथि खोलोबनि बिसायख’थियाव बिजेपि दोलोआ मोन 6 निफ्राय मोन 10 ल’ मासि मोनगोन होनना बुंथियो।